'Boer soek 'n vrou' skop af; boere deel hartsake aanlyn | Maroela Media
Marciel Hopkins het aanlyn met die top-10-boere gesels. (Foto: kykNET)
Ná 'n lang stilte weens die Covid-19-pandemie het Boer soek 'n vrou se bekende temalied Donderdagaand weer op die kassie weerklink.
Dit het die begin van die 13de seisoen van dié gewilde kykNET-werklikheidsreeks aangekondig.
Aanhangers het weer die top-10-boere saam met die nuwe aanbieder Marciel Hopkins ontmoet. As gevolg van streng Covid-19-regulasies en reisbeperkings het sy 'n aanlyn gesprek met elke boer gevoer, maar selfs slegte internetopvangs plek-plek kon nie dié groep boere stuit om hulle hartsake met Hopkins te deel nie.
Vanjaar se boere se ouderdomme wissel tussen 24 en 52, terwyl daar drie boere van die Vrystaat, drie van die Wes-Kaap, twee van Mpumalanga, een van Gauteng en een van Noordwes afkomstig is.
Niel (32) 'n vrugteboer van Grabouw in die Wes-Kaap, vertel 'n boek getiteld Die vyf tale van die liefde het hom 'n ander kant van die liefde gewys.
Marthinus (26), wat op Arlington naby Bethlehem in die Vrystaat met mielies, sojabone, sonneblom, Bonsmaras en Dohne-merinoskape boer, het aan Hopkins vertel hoe sy geliefde Duitse korthaar pointer, Winston, sy been verloor het in 'n fratsongeluk.
Hy voeg by dat dit hom vies maak as iemand sy honde van die sitkamerbanke af jaag. "Hulle hoef nie op die bed te lê nie, maar hulle gaan so nou en dan by my op die bank lê. Om eerlik te wees, Winston gaan by my wil lê, so daar gaan maar 'n fight moet wees tussen hulle twee oor wie by my gaan lê."
Kobus (52) boer op 'n gemengde boerdery in Randfontein in Gauteng en was twee keer vantevore getroud. Op Hopkins se vraag oor hoeveel kanse hy dink 'n mens kry op die liefde, het hy gesê hoewel 'n mens baie kanse kry, gaan dit daaroor om die régte liefde te vind.
"Iemand wat jou kan verstaan en wat in jou glo. Dit is baie belangrik," het hy gesê.
Oudergewoonte sal die 13de reeks, wat uit 13 episodes bestaan, hoofsaaklik fokus op die top-vyf-boere wat die meeste inskrywings ontvang het. Die top-vyf word in volgende week se episode bekend gemaak.
Anders as tevore, het voornemende pasmaats nie handafgelewerde briewe of pakkies vir boere gestuur nie en is slegs digitale inskrywings, wat ook deur 'n video vergesel is, aanvaar.